Publication: Magyar Közlöny
Issue: MK-2006-79 (Year: 2006, Number: 79)
Era: 2004-2010
Section: határozza meg [243/2003. (XII. 17.) Korm. rendelet]. Tantárgyunk esetében a NAT ajánlás
Paragraph Index: 358

2. A taneszközök fajtáinak többféle rendszerezése ismeretes: nyomtatott, grafikai; auditív eszközök, vizuális információhordozók, audiovizuális eszközök; tanulókísérleti, tanári demonstrációs eszközök; oktatócsomagok, oktatástechnikai eszközök. A taneszközök egy része a tanári képességek kiterjesztésére irányul, vannak olyanok is, amelyek az önálló ismeretszerzést célozzák. Minden esetben szükséges a tanári irányítás, tehát a tanárt egyetlen eszköz sem pótolja. Műveltségterületünkön a taneszközök minden fajtája megjelenhet, de természetesen a nyomtatott eszközök túlsúlya megmarad. Fokozottan ajánlott az audiovizuális hordozók bekapcsolása a tanítási, tanulási folyamatba. A képi látásmód segíti a művészi élmények iránti fogékonyság kialakulását, de az olvasmányélmények elmélyítését is. A tankönyvek kiválasztásakor semmiképpen se legyünk merevek az évfolyam meghatározásában, hiszen a 9. évfolyamosok szövegértési és szövegalkotási képessége sok esetben nem éri el a 9. évfolyamok „normáját”. A képességszint döntsön tehát a taneszközök kiválasztásakor. A taneszközök kiválasztásának másik alapelve, hogy vegyük figyelembe a tananyag jellegét, szerkezetét, a követelményeket. 2006/79/II. szám

Source: https://magyarkozlony.hu/hivatalos-lapok/7ba66e68d98430c592ceb9544edaf158b09e674d/dokumentumok/092aae5a881b0a3521e547815a6192e60be698be/letoltes